Johannes Haukland

Johannes Haukland (1918–2015) var en norsk tegner, som særlig i 1950-årene «satte preg på vår visuelle hverdag».Arvid Løhre: «Frimerkekunstneren og postmannen Johs. Haukeland», Norgeskatalogen 2005, Oslo: Oslo Filatelistklubb, 2004, s. 413–224. Han tegnet en rekke norske frimerker og ble benyttet som reklametegner av det norske Postverket.

 Biografi 
mini|Haukland tegnet i 1950 vinnerutkastet til byvåpen for Sandnes. Det ble vedtatt i 1972
Haukland vokste opp i Sandnes og var elev ved Kongsgård skole i Stavanger ,Stavanger Aftenblad Debatt & Kultur: "Han er far til byvåpenet", 21. april 2010 s.8.men valgte å slutte for å bli postelev i Sandnes i 1937 og begynte siden i Postverket.Arne Hove: «Johannes Haukland – kunstneren bak frimerker og byvåpenet», Sandnes historie- og ættesogelag, Årbok nr. 6, 2003, s. 103–108. Etter å ha fullført etatsutdannelsen ble han i 1939 stasjonert i Larvik, for deretter i 1941 å bli forflyttet til tjeneste ved Poststyret, det senere Postdirektoratet, i Oslo. Her arbeidet han inntil han gikk av med pensjon i januar 1986. Han hadde da de siste årene vært økonomidirektør i Posten.Jan I. Thorsen: «Logolageren», Postavisen, nr. 19, 2002, s. 15.

Ved siden av arbeidet i Postdirektoratet tok Haukland i årene 1942 til 1948 kveldskurs ved Statens håndverks- og kunstindustriskole. Hans tegnetalent kom til uttrykk både gjennom reklametegning for arbeidsgiveren, og ved utforming av over tjue norske frimerker. De første frimerkene Haukland tegnet ble utgitt i anledning av Verdenspostforeningens jubileum i 1949 og ble til etter en åpen konkurranse der han vant premie. Han tegnet deretter en rekke særfrimerker til forskjellige anledninger, deriblant frimerkene til vinter-OL i Oslo i 1952. Frimerket som i 1953 ble utgitt med tilleggsavgift til inntekt for Landsforeningen mot kreft ble tegnet av Haukland med utgangspunkt i en skisse av Henrik Sørensen. Hauklands egne tegninger ble til frimerker for hundreårsjubileene for Televerket og Norges Statsbaner i 1954, kong Haakons 85-årsdag i 1957, jubileene for Det Norske Totalavholdsselskap og Selskabet for Norges Vel i 1959, særfrimerket for Flyktninghjelpen i 1960, og frimerkene til 150-årsjubileet for Camilla Colletts fødsel i 1963. Haukland tegnet også bruksfrimerker, der de første av disse bar kong Haakons portrett. Også disse frimerkene ble til etter en konkurranse, der Haukland sammen med fem andre var invitert til å delta. Bruksfrimerker fra hans hånd med kong Olavs portrett ble utgitt i årene 1958 til 1962. Haukland sto også bak utformingen av offentlig sak-frimerkene utgitt 1955 til 1983. Han tegnet dessuten også motivstempler.

Da De forente nasjoners postadministrasjon i 1952 utlyste konkurranse om å tegne FN-frimerke, vant Haukland andreprisen for sitt forslag. Premien var på 500 dollar.«Haukland tar ny frimerkepremie», VG, 27. november 1952, s. 6. Forslaget ble ikke utgitt som frimerke, men gjorde at Haukland ble kjent som frimerkekunstner internasjonalt. I 1959 tegnet han et frimerke for Ghana.

Haukland ble benyttet som reklamekunstner for Posten. Da Postsparebanken ble startet i 1950 tegnet Haukland bankens logo, «Postsparebankgutten», og innskuddsmerkene, som ble benyttet i bankbøkene.Jan I. Thorsen: «Blått lys for den lille røde», Postavisen, nr. 22, 2004, s. 24–25. Han tegnet også den første reklameplakaten for Postsparebanken,Historien om Postbanken, Postbanken. samt annet reklamemateriell for banken.. For publikasjonen Post (senere Postavisen)Jan I. Thorsen: «Et bedriftsblad blir født», Postavisen, nr. 19, 2002, s. 10. utformet han også forsidelogoen, som ble benyttet fra 1952 til 1984. Haukland utformet også «feriemerker», merker til bekreftelse av innbetaling av penger til feriegodtgjørelse, en ordning organisert gjennom Postverket.

I anledning av vinter-OL på Lillehammer i 1994 utformet Haukland flere utkast til mynter, der fire av disse vant premie i konkurransen«12 vinnerutkast til OL-mynter», Aftenposten, 3. april 1990, s. 3. og der ett av dem ble til en av minnemyntene utgitt av Norges Bank. Mynten er i gull og har pålydende 1 500 kroner. 

Haukland sto også bak kommunevåpenet for Sandnes, en sølv leirgauk på grønn bakgrunn. Allerede i 1950 vant han en konkurranse om å tegne byvåpen, men hans forslag til motiv ble først offisielt vedtatt i 1972.

 Referanser 

Kategori:Norske tegnere
Kategori:Postfolk
Kategori:Norske frimerkekunstnere
Kategori:Personer fra Sandnes kommune